La doar câteva zile după ce s-a anunțat că de la 1 iunie va lucra la Antena 1, unul dintre cei mai cunoscuți reporteri ai Pro TV s-a răzgândit și anunță că rămâne la televiziunea înființată de Adrian Sârbu.
De aproape 30 de ani la Pro TV, Ovidiu Oanță anunță că rămâne la aceeași televiziune, deși a fost aproape de o mutare la Antena 1.
„Gand cu gand se nasc decizii! Cam asa e in viata! Chibzuinta e insa cea care primeaza, iar decizia de a continua in unica familie care conteaza este singura fireasca. Ovidiu Oanta, ProTv!”, scrie Oanță pe Facebook.
Cine este Ovidiu Oanță
Ovidiu Oanţă lucrează la Pro TV din 1998. Iniţial, a fost corespondent local al Ştirilor Pro TV, de la Baia Mare (este originar din Maramureş). La începutul anilor 2000, Ovidiu Oanţă a venit la redacţia "centrală" de la Bucureşti şi a documentat subiecte din cele mai diverse, de la DNA şi justiţie, la politică şi social, notează Pagina de Media.
Înainte de Pro TV, a lucrat în presa scrisă locală, la publicaţii din Cluj, în perioada studenţiei la jurnalism (Gardianul, Radio Cluj) Timişoara (Vest Matinal, Realitatea Bănăţeană) şi Baia Mare (Clipa, Glasul Maramureşului, Graiul Maramureşului).